Offentliggørelse af en meddelelse om godkendelse af en standardændring af produktspecifikationen for en betegnelse inden for vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 16/07)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM STANDARDÆNDRING AF ENHEDSDOKUMENTET

»LEÓN«

PDO-ES-A0882-AM03

Meddelelsesdato: 6. november 2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Ændringer i beskrivelsen af hvidvin og rosévin

BESKRIVELSE:

Reduktion af det samlede syreindhold i hvidvin og rosévin samt en angivelse af om vinene kan lagres eller ej.

Stk. 2, litra a), i produktspecifikationen og stk. 4 i enhedsdokumentet ændres.

Ændringen er en standardændring, som ikke ændrer produktets væsentlige kendetegn, der fortsat er de kendetegn, som er defineret i produktspecifikationen og, som er et resultat af samspillet mellem naturlige og menneskelige faktorer, som begrundet i tilknytningen. Denne type ændring hører ikke under nogen af de typer ændringer, der skal godkendes på EU-plan i henhold til artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Takket være adgangen til mere sikre teknologier og den stigning i gennemsnitstemperaturerne, som klimaændringerne har medført, gør de nye tendenser inden for vinfremstilling det nødvendigt at justere de fysiske-kemiske parametre, samtidig med at man også tilpasser de forskellige produktionstyper til de nye markedskrav.

Med hensyn til lagring af hvidvin og rosévin er der ikke sket nogle ændringer i forhold til oplysningerne herom i produktspecifikationen, det angives blot mere klart.

2. Ændring i dyrkningspraksis

BESKRIVELSE:

Der angives et maksimum for antallet af knopper pr. hektar.

Stk. 3, litra a), i produktspecifikationen og stk. 5, litra a), i enhedsdokumentet ændres.

Ændringen er en standardændring, som ikke ændrer produktets væsentlige kendetegn, der fortsat er de kendetegn, som er defineret i produktspecifikationen og, som er et resultat af samspillet mellem naturlige og menneskelige faktorer, som begrundet i tilknytningen. Denne type ændring hører ikke under nogen af de typer ændringer, der skal godkendes på EU-plan i henhold til artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Erfaringerne fra de seneste år har vist, at dette er en yderst hensigtsmæssig foranstaltning til at bevare produktionsbalancen for druesorten, og derved opnå en råvare af højere kvalitet, som efterfølgende resulterer i et slutprodukt af højere kvalitet.

3. Ændring af specifikke ønologiske fremgangsmåder i forbindelse med lagring

BESKRIVELSE:

Maksimumskapaciteten for vinindholdet, der i øjeblikket er 330 liter, i egetræsfade, hvor vine, der er omfattet af den beskyttede oprindelsesbetegnelse »León«, lagres, fjernes. Desuden klargøres det, at hvidvine og rosévine kan fermenteres eller fortsat opbevares i egetræsfade, selv om dette allerede var muligt førhen.

Stk. 3, litra b), nr. 3, i produktspecifikationen og stk. 5, litra a), i enhedsdokumentet ændres.

Ændringen er en standardændring, som ikke ændrer produktets væsentlige kendetegn, der fortsat er de kendetegn, som er defineret i produktspecifikationen og, som er et resultat af samspillet mellem naturlige og menneskelige faktorer, som begrundet i tilknytningen. Denne type ændring hører ikke under nogen af de typer ændringer, der skal godkendes på EU-plan i henhold til artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Der findes i dag en række fade af forskellig kapacitet, som er kommet med ønologiens udvikling.

Anvendelsen af fade med større kapacitet, som 400, 500 og op til 600 liter, har medført en langsommere udvikling af vinene, der gør deres endelige kvalitet bedre. Derudover er det konstateret, at rødvinen Prieto Picudos særlige karakteristiske kendetegn er ideelle til brugen af disse typer fade.

Imidlertid begrænser lov nr. 6/2015, hvori der er fastlagt regler for anvendelsen af de traditionelle benævnelser »crianza«, »reserva« og »gran reserva«, maksimumskapaciteten af fadene. På baggrund af dette anses det for nødvendigt, at der for fremstillingen af vine med den beskyttede oprindelsesbetegnelse »León« foretages denne ændring.

4. Ændring af restriktionerne for fremstilling af vin

BESKRIVELSE:

De hvide sorter, der er godkendt til fremstilling af hvidvin og rosévin, fjernes fra restriktionerne for vinfremstilling under hensyntagen til nedenstående ændring vedrørende sorterne.

Druesorten »Mencía« medtages i rosévin for at bringe den i overensstemmelse med produktspecifikationen.

Stk. 3, litra c), i produktspecifikationen og stk. 4 i enhedsdokumentet ændres.

Denne type ændring hører ikke under nogen af de typer ændringer, der skal godkendes på EU-plan i henhold til artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Ændringen er en standardændring, der skal tilpasse formuleringen af dette stykke til sletningen af godkendte hvide sorter.

5. Fjernelse af godkendte hvide druesorter

BESKRIVELSE:

De tilladte hvide druesorter Palomino og Malvasia fjernes for således at tage hensyn til vinproducenternes produktionsmetoder.

Stk. 6 i produktspecifikationen ændres, men enhedsdokumentet berøres ikke, eftersom disse sorter anses for værende sekundære.

Denne ændring er en standardændring, der ikke ændrer produktets væsentlige kendetegn, idet disse sorter ikke anvendes til fremstilling af vin med den beskyttede oprindelsesbetegnelse »León«. Denne type ændring hører ikke under nogen af de typer ændringer, der skal godkendes på EU-plan i henhold til artikel 14, stk. 1, i delegeret forordning (EU) 2019/33.

BEGRUNDELSE:

De hvide druesorter Palomino og Malvasia blev oprindeligt taget i betragtning, fordi de kun findes i et begrænset omfang i et afgrænset område. Det samlede antal hektar, der er registreret for oprindelsesbetegnelsen »León«, blandt sorterne Malvasia og Palomino, er på 2,88 ha (henholdsvis 0,18 ha og 2,71 ha). Det er sorter, der ikke er blevet anvendt i fremstillingen af vine, der er omfattet af den beskyttende oprindelsesbetegnelse, i løbet af det sidste årti, hvilket er begrundelsen for, at disse sorter bør fjernes fra produktspecifikationen.

6. Ændring af emballerings- og aftapningskrav

BESKRIVELSE:

Stk. 8, litra b), nr. 2, i produktspecifikationen omformuleres for at begrunde, at emballeringen (aftapningen) finder sted inden for det afgrænsede område i overensstemmelse med artikel 4, stk. 2, i den nye forordning (EU) 2019/33.

Stk. 8, litra b), nr. 2, i produktspecifikationen og stk. 9 i enhedsdokumentet ændres.

Eftersom denne afgrænsning allerede findes, betragtes denne ændring derfor ikke som en af de typer ændringer, der er omhandlet i artikel 14, stk. 1, i delegeret forordning (EU) 2019/33.

BEGRUNDELSE:

Denne praksis var allerede obligatorisk og indebærer således ikke, at der tilføjes yderligere markedsføringsrestriktioner. Der er blot tale om en omformulering med henblik på en bedre tilpasning til de gældende regler.

7. Ændring af mærkningskrav

BESKRIVELSE:

Ændring af retsgrundlaget for udtrykkene »Oprindelsesbetegnelse« og »Beskyttet Oprindelsesbetegnelse«, der tilpasser henvisningen til eksisterende lovgivning og retspraksis samt specificerer forordning (EF) nr. 1308/2013.

Ændring af retsgrundlaget for de traditionelle benævnelser »crianza«, »RESERVA« og »gran reserva« med henblik på tilpasning til eksisterende lovgivning og retspraksis, hvorved den ophævede forordning (EØF) nr. 1234/2007 fjernes.

Derudover har den kompetente myndighed for nylig reguleret de benævnelser, der er knyttet til anvendelsen af en mindre geografisk enhed, herunder »Vino de pueblo«, for vin fremstillet af druer, hvoraf mindst 85 % stammer fra parceller, der er beliggende i kommunen eller i den mindre lokale enhed.

Stk. 8, litra b), nr. 3, i produktspecifikationen og stk. 9 i enhedsdokumentet ændres.

Disse fakultative mærkningsoplysninger øger antallet af de oplysninger, som forbrugeren får om produktets oprindelse og fremstillingsmetode, og indebærer under ingen omstændigheder nogen markedsføringsrestriktioner. Denne ændring betragtes således ikke som en af de typer ændringer, der er omhandlet i artikel 14, stk. 1, i delegeret forordning (EU) 2019/33.

BEGRUNDELSE:

Denne ændring er begrundet i det stadig voksende behov for information, som forbrugerne efterspørger, om produktets specifikke oprindelse i de kommuner og områder, som den beskyttede oprindelsesbetegnelse dækker.

Hvis der i mærkningen henvises til navnet på en mindre geografisk enhed, skal denne enhed i henhold til artikel 55, stk. 2, i delegeret forordning (EU) 2019/33 være afgrænset i produktspecifikationen og enhedsdokumentet.

Denne ændring har desuden gjort det muligt at omformulere hele stk. 8, litra b), nr. 3, så der skelnes mellem de obligatoriske og de fakultative angivelser på etiketten. Der er ikke tilføjet nye krav — hele dette stykke er blot blevet omstruktureret for at gøre det mere forståeligt.

8. Tilpasning til reglerne for kontrol af overholdelse af produktspecifikationen

BESKRIVELSE:

Ajourføring af kontrolorganets oplysninger og formuleringen af verifikationskontrollerne af overholdelsen af produktspecifikationen.

Stk. 9 i produktspecifikationen ændres, men dette medfører ingen ændring af enhedsdokumentet.

Denne ændring tilhører ikke nogen af de typer ændringer, der er omhandlet i artikel 14, stk. 1, i delegeret forordning (EU) 2019/33.

BEGRUNDELSE:

Der er tale om en tilpasning til bestemmelserne i Europa-Parlamentets og Rådets forordning (EU) nr. 1306/2013 af 17. december 2013 og Kommissionens gennemførelsesforordning (EU) 2019/34 af 17. oktober 2018, særlig artikel 19, der fastsætter, hvordan den årlige kontrol, som kontrolmyndighederne eller kontrolorganerne foretager, skal foretages for at kontrollere, at produktspecifikationen overholdes. Baggrunden for denne ændring er også behovet for ajourføring af produktspecifikationen for at opfylde kriterierne i standarden UNE-EN-ISO 17065.

ENHEDSDOKUMENT

1. Produktets betegnelse

»León«

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

VIN — Hvidvine, der er lagret og ikke lagret

Hvidvinene fremstillet af druesorterne Albarín Blanco, Verdejo og Godello har en fremragende smag samt en aromatisk balance og er både friske og sammensatte.

* Minimalt totalt alkoholindhold: 10,5 % vol.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10,5 Minimalt totalt syreindhold: 4,3 gram pr. liter (udtrykt i vinsyre) Maksimalt indhold af flygtig syre (i meq/l) 11,67 Maksimalt totalt svovldioxidindhold (i mg/l) 160

VIN — Rosévine, der er lagret og ikke lagret

Prieto Picudo-rosévinene er meget aromatiske, friske (høj naturlig syrlighed) og har betydelig krop og struktur i munden (balance mellem alkohol- og syreindhold).

* Minimalt totalt alkoholindhold: 11 % vol.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11 Minimalt totalt syreindhold 4,3 gram pr. liter (udtrykt i vinsyre) Maksimalt indhold af flygtig syre (i meq/l) 11,67 Maksimalt totalt svovldioxidindhold (i mg/l) 160

VIN — Rødvine

Rødvine: udpræget intensitet af farver, aromastoffer (røde og sorte frugter), kødfulde og fyldige, let bitter og langvarig smag.

* Minimalt totalt alkoholindhold: 11,5 % vol.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11,5 Minimalt totalt syreindhold 4,3 gram pr. liter (udtrykt i vinsyre) Maksimalt indhold af flygtig syre (i meq/l) 11,67 Maksimalt totalt svovldioxidindhold (i mg/l) 150

VIN — lagrede rødvine

Lagrede rødvine: bevarer sortens kendetegn (P. Picudo), men har en større kompleksitet, der gør dem mindre bitre og afbalancerede, med garvesyre og en lang eftersmag.

* Minimalt totalt alkoholindhold: 12 % vol.

* Maksimumsgrænsen for eddikesyre beregnes på følgende måde: 0,7 g/l op til 10 % vol. + 0,06 g/l for hver alkoholgrad over 10 % vol.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 4,3 gram pr. liter (udtrykt i vinsyre) Maksimalt indhold af flygtig syre (i meq/l) Maksimalt totalt svovldioxidindhold (i mg/l) 150

5. Vinfremstillingsmetoder

a. Særlige ønologiske fremgangsmåder

Særlig ønologisk fremgangsmåde:

— Druernes sandsynlige minimumsstyrke: 11,5 % (rødvin), 10,5 % (hvidvin).

— Maksimalt ekstraktionsudbytte: 74 l pr. 100 kg druer.

— For de vine, hvor mærkningen »crianza«, »reserva« eller »gran reserva« skal bruges, skal der anvendes egetræsfade, der ikke må være mere end 10 år gamle.

Restriktioner for vinfremstillingen

— Hvidvin fremstilles af de hvide druesorter Verdejo, Albarín blanco og Godello.

— Rosévin fremstilles af mindst 60 % af de vigtigste røde druesorter Prieto Picudo og/eller Mencía. De restende 40 % består af de godkendte røde druesorter: Tempranillo og Garnacha og/eller hvide sorter.

— Rødvin fremstilles af mindst 60 % af de vigtigste røde druesorter Prieto Picudo og/eller Mencía. De resterende 40 % kan fordeles blandt de førnævnte røde druesorter.

Dyrkningsmetode:

1. Beplantningstætheden for både røde og hvide druesorter ligger på 1 100 — 4 000 vinstokke pr. hektar ved såvel gobeletbeskæring som ved espaliermetoden, med en maksimumgrænse på 40 000 knopper pr. hektar for disse to beskærings- og opbindingssystemer og deres varianter.

b. Maksimumsudbytte

Hvide sorter beskåret efter gobeletmetoden

7 000 kg druer pr. hektar

51,80 hl pr. hektar

Hvide sorter plantet i espalieropbinding

10 000 kg druer pr. hektar

74 hl pr. hektar

Røde sorter beskåret efter gobeletmetoden

6 000 kg druer pr. hektar.

44,44 hl pr. hektar

Røde sorter i espalieropbinding

8 000 kg druer pr. hektar

59,20 hl pr. hektar

6. Afgrænsning af det geografiske område

Provinsen León:

Algadefe, Alija del Infantado, Antigua (La), Ardón, Armunia (Pd.), Bañeza (La), Bercianos del Páramo, Bercianos del Real Camino, Burgo Ranero (El), Cabreros del Río, Calzada del Coto, Campazas, Campo de Villavidel, Castilfalé, Castrocalbón, Castrotierra de Valmadrigal, Cebrones del Río, Cimanes de la Vega, Corbillos de los Oteros, Cubillas de los Oteros, Chozas de Abajo, Fresno de la Vega, Fuentes de Carvajal, Gordaliza del Pino, Gordoncillo, Grajal de Campos, Gusendos de los Oteros, Izagre, Joarilla de las Matas, Laguna de Negrillos, Matadeón de los Oteros, Matanza, Onzonilla, Pajares de los Oteros, Palacios de la Valduerna, Pobladura de Pelayo García, Pozuelo del Páramo, Quintana del Marco, Quintana y Congosto, Riego de la Vega, Roperuelos del Páramo, Sahagún, San Adrián del Valle, San Esteban de Nogales, San Millán de los Caballeros, Santa Cristina de Valmadrigal, Santa Elena de Jamuz, Santa María del Monte Cea, Santas Martas, Santovenia de la Valdoncina, Toral de los Guzmanes, Valdemora, Valderas, Valdevimbre, Valencia de Don Juan, Valverde Enrique, Vallecillo, Vega de Infanzones, Villabraz, Villademor de la Vega, Villamandos, Villamañán, Villamontán de la Valduerna, Villamoratiel de las Matas, Villanueva de las Manzanas, Villaornate y Castro, Villaquejida, Villaturiel og Zotes del Páramo.

Provinsen Valladolid:

Becilla de Valderaduey, Bustillo de Chaves, Cabezón de Valderaduey, Castrobol, Castroponce, Cuenca de Campos, Mayorga, Melgar de Abajo, Melgar de Arriba, Monasterio de Vega, Quintanilla del Molar, Roales de Campos, Saelices de Mayorga, Santervas de Campos, Unión de Campos (La), Valdunquillo, Villacid de Campos, Villagómez la Nueva og Villalba de la Loma.

7. Primære druesorter til vinfremstilling

ALBARIN BLANCO

GODELLO

MENCÍA

PRIETO PICUDO

VERDEJO

8. Tilknytning til det geografiske område

»VIN«

1. Rosévinenes friskhed og rødvinenes kvalitet fremhæves altid, når vine, der er fremstillet af druesorten Prieto Picudo, omtales. Begge beskrivelser kommer som følge af druens organoleptiske karakteristika, der skyldes dyrkningsområdets klimaforhold, jordens egenskaber og indflydelsen af menneskelige faktorer.

2. Der er en række aspekter, der skal fremhæves i beskrivelsen af dyrkningsområdets klima for at forstå, hvorfor druesorten Prieto Picudo, som er grundlaget for vinene med den beskyttede oprindelsesbetegnelse »León«, er anderledes og unik: — Den store mængde sollys, der rammer bladene og bærrene i sommerperioden, letter planternes fotosyntetiske arbejde, hvilket fremmer akkumuleringen af sukker og polyfenoler, der giver rosévinene og rødvinene den meget intense og varme farve, som vi sætter så stor pris på. — Temperaturforskellen mellem dag og nat i sommerperioden (i løbet af dagen bliver temperaturen brændende hed, mens den om natten er markant lavere) gør det muligt for planterne at udføre den cellulære respirationsproces, som fremmer udviklingen af druens meget karakteristiske syreindhold. Syreindholdet når derved op på ca. 5,5 gram vinsyre pr. liter druemost, hvilket senere giver rosévinen dens typiske friskhed. — Desuden er temperaturforskellene med til at fremme en korrekt udvikling og akkumulering af polyfenolerne i bærrene på grund af det store antal solskinstimer i sommerperioden, som vinmarkerne nyder godt af. — Det bør også nævnes, at druesorten Prieto Picudo giver en karakteristisk aromatisk intensitet til vine, der fremstilles heraf. For at vinene kan få denne karakteristiske aroma, er det nødvendigt at akkumuleringen af terpenerne i bærrenes skind, som frigiver disse aromaer, foregår korrekt. Hertil spiller de høje temperaturer, som forekommer i dagtimerne i sommerperioden, en vigtig rolle. — Disse høje temperaturer kombineret med den forøgede lysintensitet i sommerperioden, der fremmer den fotosyntetiske aktivitet, muliggør akkumuleringen af sukker i bærrene, som senere giver vinen et højt alkoholindhold. Sammen med sortens høje naturlige syreindhold, gør dette det muligt for vinavlere og vinfremstillere, der kan gøre brug af betegnelsen, at fremstille unge og friske rødvine samt rødvine, der har været lagret længe. — Efterårsperioderne i vores område er milde og noget regnfulde, hvilket er en forudsætning for en vellykket modning af druerne. Den vellykkede modning ses i den gode balance mellem alkoholindholdet, syreindholdet og mængden af polyfenoler. — For at bekæmpe uregelmæssigheder i produktionen af sorten Prieto Picudo har vi i denne produktspecifikation allerede nævnt, at vinavlerne anvender den kendte »lange sporebeskæring« med henblik på at fremme og regulere produktionen af denne sort, hvilket resulterer i en produktion af høj kvalitet. — De forskellige jordtyper, der er beskrevet tidligere, er alle kendetegnet ved et lavt indhold af organiske stoffer. Denne faktor er afgørende, når der skal opnås en produktion af høj kvalitet, både for vores røde og hvide sorter. Særligt hvidvinene har en stærk aroma, fordi den jord, som druerne er dyrket i, er let, har få organiske stoffer, en lille mængde ler, gode interne dræningsforhold, en acceptabel vandbindingsevne, let beluftning, er nem for planternes rødder at trænge igennem, har et lavt indhold af mineralsalte, en god dybde og et passende kalkstensindhold. Alle disse forhold er afgørende for, at hvidvinene kan opnå en høj kvalitet. — Til sidst bør fremstillingen af rosévine ved hjælp af »modningsmetoden« nævnes igen. Denne teknik er kun udviklet i vores område, og mange af de vinlagre, der fremstiller rosévin på traditionel vis, gemmer altid nogle liter most, som bliver anvendt i denne fremstillingsteknik.

9. Andre vigtige betingelser (emballering, mærkning, andre krav)

Retsgrundlag:

National lovgivning

Type yderligere krav:

Emballering i det afgrænsede geografiske område

Beskrivelse af kravet:

Vinfremstillingsprocessen omfatter aftapning og modning af vinen, og de organoleptiske og fysisk-kemiske kendetegn, der er beskrevet i produktspecifikationen, kan således kun garanteres, hvis alle trin i bearbejdningen af vinen finder sted i produktionsområdet. For at garantere kvaliteten, oprindelsen og kontrollen og under hensyntagen til at aftapningen af de vine, der er omfattet af den beskyttede oprindelsesbetegnelse »León«, er et af de kritiske punkter, som skal sikre de egenskaber, der er opnået i produktions- og lagringsprocessen, som defineret i produktspecifikationen, vil denne proces finde sted i aftapningsanlæggene i de vinlagre, der er beliggende i det produktionsområde, som er angivet i produktspecifikationen.

Retsgrundlag:

National lovgivning

Type yderligere krav:

Supplerende bestemmelser vedrørende mærkning.

Beskrivelse af kravet:

— Ved mærkningen kan den traditionelle benævnelse »Denominación de Origen« (oprindelsesbetegnelse) anvendes i stedet for »Denominación de Origen Protegida« (beskyttet oprindelsesbetegnelse).

— Angivelsen af årgang på mærkningen er obligatorisk, også selv om vinene ikke er lagret.

— For rødvinene er det tilladt at anvende de traditionelle benævnelser på etiketten: »crianza«, »reserva« og »gran reserva«, hvis disse opfylder betingelserne i den gældende lovgivning.

— Det er muligt at anvende benævnelsen »Vino de pueblo« og navnet på en geografisk enhed, som er mindre end dem, der er nævnt i stk. 4 i den pågældende produktspecifikation (kommuner), såfremt vinen med den beskyttede betegnelse er fremstillet med 85 % druer fra parceller, der er beliggende i den relevante kommune.

Link til produktspecifikationen

http://www.itacyl.es/calidad-diferenciada/dop-e-igp/listado-dop-vinicas

(1) EUT L 9 af 11.1.2019, s. 2.